Нарэшце, у раздзеле “Калі ёлкі былі вялікімі” (гэтая экспазіцыя падрыхтавана ў рамках даследчага праекта “Археалогія беларускай фатаграфіі”) маем справу з сямейнай, аматарскай і так званай вернакулярнай фатаграфіяй. Каб чытачу быў больш зразумелы апошні тэрмін, варта адзначыць, што ў сувязі з вернакулярным фота часта гавораць аб “прафесійным немастацтве”, аўтэнтычнасці, часовасці, выпадковай выхапленасці з прасторы, а таксама пра так званы снэпшот — імгненны здымак (напрыклад, фота на пашпарт, у крыміналістыцы, фота прадмета падчас яго куплі ў краме для перасылкі знаёмым па “Вайберы”).